作者:李曾伯
標題:沁園春
內容:麴生來言，素娥寄聲，偶閬苑遊。問去年今夕，逢餘桂嶺，前年今夕，見子菟裘。何事塵勞，啟人厭倦，痴兔老蟾因縮頭。宜珍重，要相期後會，直待來秋。休休。莫舞涼州。豈巫女風姨相妒不。枉停歌準擬，冰輪東上，持杯顧戀，銀漢西流。一笑天慳，四並時少，應負珠簾十二樓。呼蕉葉，且與生酹古，排遣牢愁。